ባለሥልጣኑ ከ 8ሺ ኪሎ ሜትር በላይ የመንገድ ግንባታ ማከናወኑን አስታወቀ
አዲስ አበባ፤ መስከረም 23፤ 2006 (ዋኢማ) – የኢትዮጵያ መንገዶች ባለሥልጣን ባለፉት ሶስት የዕድገትና ትራንስፎርሜሽን ዕቅድ ዓመታት ውስጥ በፌደራል ደረጃ ከ8 ሺ ኪሎሜትር በላይ  የመንገድ  ግንባታ ማከናወኑን አስታወቀ ።በኢትዮጵያ መንገዶች ባለሥልጣን የኮሚኒኬሽን ዳይሮክቶሬት ዳይሬክተር አቶ ሳምሶን ወንድሙ ለዋልታ እንደገለጹት በአምስት ዓመቱ የዕድገትና ትራንስፎርሜሽን ዕቅድ አፈጻጻም  መሠረት  ባለፉት  ሶስት  ዓመታት  ውስጥ   8ሺ 107 ኪሎሜትር መንገድ  ለመገንባት ታቅዶ እስካሁን   በፌደራል ደረጃ  8 ሺ 67  ነጥብ 1  ኪሎሜትር ያህል  መንገድ  መገንባት  መቻሉን  ተናግረዋል ።በመንገድ ዘርፍ ከፍተኛ ውጤት ለማስመዝገብ በሃገሪቱ ትልልቅ  የመንገድ  ፕሮጀክቶች  መከናወናቸውን የገለጹት አቶ  ሳምሶን  ባለፉት ሶስት  ዓመታት  ከ40  በላይ  የሚሆኑ ትልልቅ  የመንገድ ፕሮጀክቶች ግንባታቸው  ሙሉ  ለሙሉ ተጠናቆ  አገልግሎት መሥጠት ከመጀመራቸውም በላይ ከ 42  በላይ አዳዲስ  የመንገድ  ፕሮጀክቶች ግንባታቸው ተጀምሮ እየተከናወነ ይገኛል ብለዋል ። በሃገሪቱ የግል የሥራ ተቋራጮችና አማካሪዎችን አቅም ለማጎልበትና የፕሮጀክት ተሳትፎ ለማሳደግ በተደረገው ጥረት በ2002 ዓም 15 ብቻ የነበሩትን ተቋራጮች ቁጥር በሶስት ዓመት ውስጥ 65 ለማድረስ መቻሉን የገለጹት  አቶ ሳምሶን  የግል  አማካሪዎችም ቁጥር   25 የነበሩ ሲሆን  አሁን 60  መድረሳቸውን አያይዘው ተናግረዋል።የመንገድ ዘርፉ ለበርካታ ዜጎች የሥራ ዕድል በመፍጠር በኩል ግንባር ቀደም ዘርፍ ነው ያሉት አቶ ሳምሶን  በ2005  እየተካሄዱት ባሉት ፕሮጀክቶች ብቻ  ለ 383 ሺ 651 ዜጎች የሥራ ዕድል መፍጠር ተችሏል ብለዋል ።በአጠቃላይ  ባለፉት ሶስት ዓመታት በፌደራል ደረጃ  ለመንገድ  ዘርፉ  ከ48 ነጥብ 1 ቢሊዮን  ብር  በላይ  ወጪ መደረጉን  የጠቆሙት አቶ ሳምሶን   የገንዘብ ምንጮቹ የመንግሥት በጀትና ከብድርና ከእርዳታ የተገኘ  ገንዘብ እንደሆነ ገልጸዋል ። በአምስት ዓመቱ የዕድገትና ትራንስፎርሜሽን ዕቅድ የተያዘው የመንገድ ልማት ዕቅድ እስካሁን እየተመዘገቡ ባለውጤት ሲታይ  ያለጥርጥር እንደሚሳካ  የገለጹት አቶ ሳምሶን ለወደፊቱ  የመንገድ  ጥራት ላይ  ይበልጥ  በማተኮር ለመሥራት አቅጣጫ መያዙን ዋልታ ኢንፎርሜሽን  ማዕከል ዘግቧል ።